Broj: 711-I-1426-M-105/19-02-11

Zagreb, 23. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Elene Puh Belci, zamjenice gradonačelnika Grada Pule,** za davanjem mišljenja Povjerenstva**,** na 57. sjednici, održanoj dana 23. srpnja 2019.g., daje sljedeće:

**MIŠLJENJE**

1. **Sukladno odredbama ZSSI-a, svekar dužnosnice Elene Puh Belci, zamjenice gradonačelnika Grada Pule, može osobno sudjelovati u Natječaju za prodaju neizgrađenog građevinskog zemljište te, ukoliko bude utvrđen kao najpovoljniji ponuditelj, s Gradom Pula sklopiti ugovor o kupoprodaji.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnice te otklanjanja svake sumnje da je položaj dužnosnice na bilo koji način iskoristila radi ostvarivanja privatnih interesa povezane osobe, upućuje se dužnosnica Elena Puh Belci da o činjenici da je prijavu na Natječaj za prodaju neizgrađenog dijela građevinskog zemljišta podnio njezin svekar, uz naznaku povezanosti s podnositeljem prijave, obavijesti gradonačelnika Grada Pule i Gradsko vijeće Grada Pule te da se u cijelosti izuzme iz svih eventualno povjerenih radnji vezanih uz provedbu predmetnog Natječaja, sklapanja ugovora o kupoprodaji i od nadzora provedbe ugovora.**

Obrazloženje

Zahtjev za davanjem mišljenja Povjerenstva podnijela je dužnosnica Elena Puh Belci, zamjenica gradonačelnika Grada Pule. U knjigama ulazne pošte zahtjev je zaprimljen pod brojem 711-U-2687-M-105/19-01-1, dana 22. srpnja 2019.g., povodom kojeg se vodi predmet broj: M-105/19.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Elena Puh Belci obnašala dužnost zamjenice gradonačelnika Grada Pule u mandatu 2013 – 2017. te da istu dužnost obnaša i u aktualnom mandatu, od 8. lipnja 2017.g. Stoga je Elena Puh Belci, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Dužnosnica u predmetnom zahtjevu za davanjem mišljenja navodi kako je Grad Pula dana 12. srpnja 2019.g. objavio Natječaj za prodaju neizgrađenog građevinskog zemljišta za izgradnju stambenih, poslovnih i drugih građevina za 16 lokacija. Natječaj za prodaju nekretnina provest će se usmenim javnim nadmetanjem 24. srpnja 2019. godine u 12,00 sati, u prostorijama Komunalne palače u Puli, Forum 1. Budući da je otac njezinog supruga (svekar), Belci Lorenzo, zainteresiran za kupnju jedne nekretnine iz Javnog natječaja, on bi pristupio javnom nadmetanju uz plaćanje jamčevine. Slijedom navedenog, dužnosnica traži mišljenje Povjerenstva ukoliko njen svekar uspije u nadmetanju kao najpovoljniji ponuditelj te kupi predmetnu nekretninu.

Dužnosnica je u prilogu zahtjev dostavila Natječaj za prodaju neizgrađenog građevinskog zemljišta, KLASA: 944-05/19-01/59, URBROJ: 2168/01-03-06-00-0247-19-2 od 12. srpnja 2019.g. (u daljnjem tekstu: Natječaj). Uvidom u Natječaj utvrđeno je kako je isti raspisan za prodaju neizgrađenog građevinskog zemljišta za izgradnju stambenih, poslovnih i drugih građevina odnosno privođenje namjeni u skladu s dokumentima prostornog uređenja te drugih nekretnina na 16 taksativno navedenih lokacija u k.o. Pula, Štinjan i Galižana. Natječaj će se provesti usmenim javnim nadmetanjem. Natječaj propisuje postupak natjecanja, od podnošenja prijava, jamčevine i ostalo. Prijave na Natječaj će zaprimati i otvarati Komisija za provedbu natječaja. Po okončanju nadmetanja Komisija utvrđuje koja ponuda se smatra najpovoljnijom te Zapisnik o provedenom nadmetanju dostavlja nadležnom tijelu Grada Pule na razmatranje i odlučivanje. Odluku o prihvatu najpovoljnije ponude i sklapanju ugovora donosi gradonačelnik Grada Pule, a za ponude veće od iznosa od 1.000.000,00 kn Gradsko vijeće Grada Pule. U roku od 8 dana od donošenja Odluke o prihvatu ponude i sklapanju ugovora se sklapa Ugovor o kupoprodaji.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Stavkom 5. istog članka propisano je kako su povezane osobe u smislu navedenog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stoga se svekar dužnosnice u konkretnom slučaju može smatrati s dužnosnicom interesno povezanom osobom.

Potrebno je napomenuti da sukladno članku 48. stavku 1. točki 5. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), gradonačelnik odlučuje o stjecanju i otuđivanju nekretnina i pokretnina grada i drugom raspolaganju imovinom u skladu s ovim Zakonom, statutom jedinice i posebnim propisima. Pritom, sukladno stavku 2. i 3. istog članka toga Zakona, gradonačelnik može odlučivati o stjecanju i otuđivanju u visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, gradonačelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu jedinice i provedeno u skladu sa zakonom. O stjecanju i otuđivanju nekretnina i pokretnina te drugom raspolganju imovinom većom od vrijednosti utvrđenih stavkom 2. ovoga članka odlučuje predstavničko tijelo jedinice lokalne, odnosno područne (regionalne) samouprave.

Povjerenstvo je utvrdilo da je predmetni Natječaj za prodaju neizgrađenog građevinskog zemljišta, objavljen na službenim mrežnim stranicama Grada Pule 12. srpnja 2019.g. Utvrđeno je da je predmetni Natječaj raspisao Upravni odjel za prostorno uređenje, komunalni sustav i imovinu Grada Pule. Sukladno odredbama Natječaja, Komisija za provedbu natječaja razmatra prijave i dokaze, utvrđuje njihovu pravnu valjanost te donosi odluku koja se ponuda smatra najpovoljnijom te takvo utvrđenje unosi u zapisnik, koji dostavlja nadležnom tijelu Grada Pule na razmatranje i odlučivanje.

Odluku o prihvatu najpovoljnije ponude i sklapanju ugovora, ovisno o visini ponuđene cijene, donosi Gradonačelnik Grada Pule, za ponude do iznosa od 1.000.000,00 kuna, odnosno Gradsko vijeće Grada Pule, za ponude veće od iznosa od 1.000.000,00 kuna. Ugovor o kupoprodaji sklapa se u roku od 8 dana od donošenja Odluke nadležnog tijela Grada Pule o prihvatu ponude i sklapanju ugovora.

Slijedom navedenog, Povjerenstvo utvrđuje kako sukladno odredbama ZSSI-a nema zapreke da svekar dužnosnice Elene Puh Belci osobno sudjeluje u Natječaju za prodaju neizgrađenog građevinskog zemljište koji će se provesti usmenim javnim nadmetanjem te da, ukoliko bude utvrđen kao najpovoljniji ponuditelj, s Gradom Pula sklopi ugovor o kupoprodaji.

Nadalje, uvidom u odredbe Natječaja utvrđeno je kako zamjenik gradonačelnika Grada Pule nije izravno ovlašten za donošenje bilo kakvih odluka o kupoprodaji nekretnina koje su predmet Natječaja. Međutim, sukladno članku 43. stavku 2. Zakona o lokalnoj i područnoj (regionalnoj) samoupravi, gradonačelnik može svom zamjeniku povjeriti poslove iz svoje nadležnosti, a moguće je i da ga imenuje u povjerenstvo, odnosno komisiju koja provodi određeni natječaj za kupoprodaju nekretnina. U konkretnom slučaju utvrđeno je da dužnosnici Eleni Puh Belci nije bilo povjereno poduzimanje određenih radnji u predmetnom Natječaju, a prema dostupnim podacima i navodima u zahtjevu može se zaključiti kako nije sudjelovala u dosadašnjem tijeku istog natječaja, u kojem njezin svekar namjerava podnijeti ponudu.

Međutim, zbog gore spomenute mogućnosti povjeravanja određenih poslova ili odlučivanja vezano za sklapanje, provođenje ili nadzor sklopljenog ugovora o kupoprodaji, ukoliko bi bilo koji od tih poslova u odnosu na svekra, kao povezane osobe, provodila dužnosnica Elena Puh Belci, ta bi činjenica nedvojbeno utjecala na njezinu nepristranost i opravdano bi nastala sumnja da koristi javnu dužnost radi probitka povezane osobe te bi njena vjerodostojnost i povjerenje građana time bilo narušena. Stoga je potrebno da se dužnosnica u cijelosti izuzme iz svih eventualno povjerenih radnji vezanih uz provedbu predmetnog Natječaja, sklapanja ugovora o kupoprodaji i od nadzora provedbe ugovora.

Isto tako, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnice na bilo koji način iskoristila radi ostvarivanja privatnih interesa člana obitelji, upućuje se dužnosnica Elena Puh Belci da o činjenici da je prijavu na Natječaj za prodaju neizgrađenog dijela građevinskog zemljišta podnio njezin svekar, uz naznaku povezanosti s podnositeljem prijave, obavijesti gradonačelnika Grada Pule i Gradsko vijeće Grada Pule. Radi postizanja iste svrhe, uputno bi bilo i da u slučaju da ponuda svekra bude prihvaćena i njemu bude prodana nekretnina u vlasništvu Grada Pule, dužnosnica o ovoj činjenici obavijesti javnost objavom na mrežnim stranicama Grada Pule.

Slijedom navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Elena Puh Belci, elektroničkom dostavom

2. Objava na internetskoj stranici Povjerenstva

3. Pismohrana